Portugalin suurlähettiläs Maria de Fátima Perestrello unohti totaalisesti käytöstavat pyrkiessään sisään keskustelutilaisuuteen viime torstaina Eurooppasalissa Helsingissä.

Välikohtaus tapahtui Eurooppasalissa Helsingissä. EUROOPAN PARLAMENTTI

Turkiksissa paikalle purjehtinut suurlähettiläs ei ottanut uskoakseen, että kansalaiskeskustelutilaisuuden sata paikkaa oli jo etukäteen täyteen varattu.

Tilaisuudessa oli puhumassa Suomessa vieraillut EU:n ulkoasioiden ja turvallisuuspolitiikan korkea edustaja Federica Mogherini ja keskustelua oli vetämässä ulkoministeri Erkki Tuomioja.

Fátima Perestrello ei ollut ilmoittautunut tilaisuuteen ennakolta, mutta katsoi silti oikeudekseen päästä sisälle saliin.

Työntekijä yritti sanoa diplomaatille, että turvajärjestelyjen takia saliin ei voida ottaa ylimääräisiä ja että ennakkoilmoittautuneet olivat etusijalla istumapaikoille.

– Etkö ymmärrä, että olen Portugalin suurlähettiläs? Ymmärrätkö sinä, että minä olen suurlähettiläs ja isäni oli suurlähettiläs? vihainen Fátima Perestrello uhitteli työntekijälle Iltalehden tietojen mukaan.

Kansalaisten tilaisuus

Suurlähettiläs väitti myös, että tilaisuus oli tarkoitettu juuri hänen kaltaisilleen ihmisille, vaikka ennakkokutsussa tilaisuuden oli ilmoitettu olevan ”avoin kansalaiskeskustelutilaisuus”.

Välikohtaus päättyi siihen, että diplomaattirouva marssi sisään saliin estelyistä huolimatta.

EU:n roolia konfliktien ja kriisien ratkaisuyrityksissä käsitellyttä tilaisuutta olisi voinut halutessaan seurata myös verkossa videon välityksellä.

Tilaisuuden järjestäjiin lukeutuneen Eurooppalainen Suomi ry:n mukaan jonotuslistalle jäi 20–30 ihmistä, joiden joukossa oli muitakin suurlähetystöjen edustajia.

Iltalehden tavoittama Fátima Perestrello kieltäytyi kommentoimasta toimintatapojaan.

– Olen pahoillani, mutta miksi minun pitäisi vastata tällaisiin kysymyksiin? En halua kommentoida tätä mitenkään, suurlähettiläs sanoi ja löi luurin korvaan.